b'\n_START_ARTICLE_\nDavid Morris Lee\n_START_SECTION_\n\xc5\xbdivljenje\n_START_PARAGRAPH_\nLee se je rodil in odrasel v mestecu Rye v zvezni dr\xc5\xbeavi New York. Njegova star\xc5\xa1a, Annette (rojena Franks), u\xc4\x8diteljica, in Marvin Lee, elektroin\xc5\xbeenir, sta bila potomca judovskih izseljencev iz Anglije in Litve._NEWLINE_Diplomiral je na Univerzi Harvard leta 1952, nato je 22 mesecev slu\xc5\xbeil v ameri\xc5\xa1ki kopenski vojski. Po slu\xc5\xbeenju v vojski je magistriral na Univerzi Connecticuta. Leta 1955 je za\xc4\x8del doktorski program na Univerzi Yale, kjer je delal pri Henryju Alanu Fairbanku v skupini za nizkotemperaturno fiziko in eksperimentalno raziskoval kapljevinski \xc2\xb3He._NEWLINE_Po doktoratu na Yaleu leta 1959 se je zaposlil na Univerzi Cornell, kjer je bil odgovoren za postavitev novega Laboratorija za atomsko fiziko in fiziko trdnin (Laboratory of Atomic and Solid State Physics). Kmalu po prihodu na Cornell je spoznal svojo bodo\xc4\x8do \xc5\xbeeno Dano, tedaj doktorsko \xc5\xa1tudentko na drugem oddelku. V zakonu sta imela dva sinova._NEWLINE_Svoj laboratorij je s Cornella preselil na Univerzo Teksasa A&M v College Stationu 16. novembra 2009.\n_START_SECTION_\nDelo\n_START_PARAGRAPH_\nDelo, ki je vodilo do njegove Nobelove nagrade, je izvedel v zgodnjih 1970-ih. Skupaj z Richardsonom in diplomiranim \xc5\xa1tudentom Osheroffom je uporabil Pomeran\xc4\x8dukovo celico za raziskovanje obna\xc5\xa1anja \xc2\xb3He pri temperaturah nekaj tiso\xc4\x8dink stopinje nad absolutno ni\xc4\x8dlo. Pri svojih meritvah so odkrili nenavadne pojave, ki so jih pojasnili s faznimi prehodi v superteko\xc4\x8de stanje \xc2\xb3He. Za to odkritje so Lee, Osheroff in Richardson skupaj prejeli Nobelovo nagrado za fiziko leta 1996._NEWLINE_Lee je raziskoval tudi na drugih podro\xc4\x8djih nizkotemperaturne fizike, \xc5\xa1e posebej v povezavi s kapljevinastim, trdninskim in superteko\xc4\x8dim helijem (\xe2\x81\xb4He, \xc2\xb3He in me\xc5\xa1anic obeh). Odkril je antiferomagneti\xc4\x8dno razvr\xc5\xa1\xc4\x8danje v trdninskem heliju-3, jedrsko spinsko valovanje v spinskem polarizirnem plinu atomskega vodika skupaj z Jackom H. Freedom, in trikriti\xc4\x8dno to\xc4\x8dko fazne separacijske krivulje kapljevinske me\xc5\xa1anice \xe2\x81\xb4He-\xc2\xb3He v sodelavanju s kolegom s Cornella Johnom Davidom Reppyjem. Njegova nekdanja raziskovalna skupina na Cornellu trenutno raziskuje ne\xc4\x8disto\xc4\x8de helijskih trdnin._NEWLINE_Poleg Nobelove nagrade za fiziko je Lee leta 1976 prejel spominsko nagrado sira Francisa Simona britanskega Fizikalnega in\xc5\xa1tituta (IoP), ter leta 1981 nagrado Oliverja E.Buckleya za kondenzirano fiziko Ameri\xc5\xa1kega fizikalnega dru\xc5\xa1tva skupaj z Osheroffom in Richardsonom za delo o superteko\xc4\x8dem \xc2\xb3He._NEWLINE_Lee je \xc4\x8dlan Nacionalne akademije znanosti ZDA in Ameri\xc5\xa1ke akademije umetnosti in znanosti._NEWLINE_Trenutno pou\xc4\x8duje fiziko na Univerzi Teksasa A&M in nadaljuje svoj raziskovalni program za\xc4\x8det na Univerzi Cornell.'